ועדת הכלכלה, כנסת 17, פרוטוקול מספר 502, 2008-02-19 13:30

דוד טל: אני מתכבד לפתוח את ישיבת ועדת הכלכלה.

דוד טל: על סדר היום הצעת חוק משק החשמל (תיקון מס' 7), התשס"ח-2008.

דוד טל: אני מתנצל בשמו של היושב-ראש הקבוע של הוועדה שנבצר ממנו להגיע.

דוד טל: מי יציג את ההצעה?

30685: תיקון החקיקה הזה מועלה על הסדר מטעם המדינה מכיוון שבשנה האחרונה, בעבודתנו במתן רישיונות, גילינו ליקוי ביחס לחברות שאינן ממשלתיות.

30685: כפי שאדוני יודע, לפני מספר שנים העברנו תיקוני חקיקה שמטרתם לקדם שינוי מבני בחברה הממשלתית, חברת החשמל, שפועלת היום כמונופול במשק החשמל.

30685: בחוק ניתנו כלים על-ידי הטלת מגבלות על מי שנותן את הרישיונות במשק הזה, דהיינו רשות החשמל, באישור שר התשתיות הלאומיות, באופן שלא יוכלו להינתן רישיונות לגוף שיש לו בעלויות צולבות בכל מיני מקטעי פעילות של המשק, מתוך כוונה לייצר תאגידים בכל מקטע פעילות.

30685: במשק החשמל יש מקטעי פעילות של ייצור, חלוקה, הולכה והספקה של חשמל.

30685: ההפרדה הזאת באה לידי ביטוי גם בסעיף שקבע כי בשלב מסוים יופרדו גם הפעילויות של חלוקת חשמל והספקת חשמל, שהיא בעצם מכירה והעברה לקווי מתח מסוימים, ולא אכנס לפרטים.

30685: בסעיף 60(ד6) לחוק המגבלה הזאת נדחתה ביחס לחברה ממשלתית, דהיינו לחברת החשמל, כי המחוקק אמר שעדיין לא בשלה העת להגיע לפירוד הזה.

30685: והנה הגיעו אלינו גופים שאינם חברות ממשלתיות, הנושא התעורר עכשיו ועלה על הפרק בעקבות פנייה של חברת החשמל מזרח ירושלים, שהיא חברה שפועלת מזה שנים כמחלקת ומספקת חשמל ברישיון אחד.

30685: היא הגיעה אל שולחן רשות החשמל כאשר הסתיימה תקופת הרישיון שלה ופתאום ראינו שלגביה לא נעשתה הדחייה שנעשתה במקביל לחברה הממשלתית, באופן שמכביד עליה שלא לצורך.

דוד טל: מה זה "פתאום ראיתם"?

דוד טל: לא הייתם ערים לכך קודם לכן?

30685: היינו ערים לכך שנוצרה כאן הכבדה שלא לצורך בשלב הזה.

דוד טל: אשר על כן אתם באים לתקן את הטעון תיקון?

30685: אנחנו באים לתקן את הליקוי הזה.

30685: בעוד שלחברה הממשלתית נקבעה דחייה בעניין הזה, באנו להשוות ולתת אותה דחייה גם לחברה שאינה ממשלתית.

30685: במקרה הזה העניין בא לידי ביטוי מיידי בטיפול שטיפלנו בחברת החשמל מזרח ירושלים, כאשר ראינו חברה שפעילה במשך שנים באמצעות רישיון אחד של חלוקה והספקה.

לאה ורון: לכמה צרכנים מספקת חברת החשמל מזרח ירושלים חשמל?

30685: 180,000 צרכנים.

30685: כדי לחדש את הרישיון היא נדרשת כעת לפצל את הפעילויות שלה, להקים תאגיד חדש ולהתחיל לעשות העברות של נכסים, של הברזלים, לעומת הצרכנים.

30685: ראינו שכרגע אין שום סיבה שלא להשוות את התנאים שלה לאלו של החברה הממשלתית.

30685: זה נכון לא רק לגביה, היא פשוט הדוגמה שהציפה את הבעיה בפנינו.

דוד טל: מישהו רוצה להתייחס להצעת החוק?

אמנון שפירה: אני יושב-ראש הרשות לשירותים ציבוריים חשמל.

אמנון שפירה: שאלת נכון מדוע התעוררנו פתאום.

אמנון שפירה: התנגדנו לשינוי שהוכנס בחודש מרס כי סברנו כבר אז שהוא לא נכון.

אמנון שפירה: צריך להבין שהתשתיות של חברת חלוקה מגיעות בעצם עד לבתי הצרכנים.

לאה ורון: התנגדתם לשינוי גם ביחס לחברת החשמל הכללית.

אמנון שפירה: סברנו שאסור למנוע את אופציית מכירת החשמל, בכל מקרה, ובוודאי גם מחברת החשמל לישראל ומכל חברת חלוקה שתקום, מכיוון שהם בעצם ה-default, הם מגיעים עד לבית הצרכן.

אמנון שפירה: לא יהיה נכון להגיד שאסור להם למכור חשמל.

אמנון שפירה: כך שזה לא "פתאום".

אמנון שפירה: לקח זמן עד שהבשיל, ואני שמח שעלתה השאלה של חברת החשמל מזרח ירושלים שהמחישה את הבעיה היטב.

משה צור: אני יועץ של חברת החשמל מזרח ירושלים.

משה צור: התיקון בחקיקה שינה את המצב רק לגבי חברת חלוקה אחת.

משה צור: יש היום שני גורמים בעלי רישיון חלוקה במדינת ישראל: חברת החשמל הישראלית – בכל שטחי מדינת ישראל פרט למזרח ירושלים; וחברת החשמל מזרח ירושלים – שיש לה רישיון במזרח ירושלים וגם בשטחים של הרשות הפלסטינאית.

משה צור: ופתאום אחד הגורמים שיש לו רישיון חלוקה כבר שנים רבות - - -

דוד טל: גם אצלך זה היה "פתאום"?

משה צור: אצלי בוודאי זה היה פתאום.

משה צור: אני לא הייתי מעורב בחקיקה הקודמת.

דוד טל: לא היית ער לכך שהדחייה לא חלה עליכם?

משה צור: ידענו על כך בדיעבד אחרי שתוקן החוק.

דוד טל: מתי תוקן החוק?

איתי עצמון: בחודש מרס 2007.

דוד טל: עברה מאז כשנה.

משה צור: מאז מטפלים בזה.

משה צור: בתיקון הקודם, למרות שהשפיע עלינו ישירות, ורק עלינו בעצם בקטע הזה, אף אחד לא טרח להתייעץ אותנו, ליידע אותנו או לומר לו.

משה צור: דבר שני, אני מבקש לחזק את דברי יושב-ראש הרשות לחשמל.

משה צור: אני מכיר הרבה מאוד חברות בעולם שעוסקות בייצור וחלוקה בשרשרת החשמל, אולם אינני מכיר ולו חברת חלוקה אחת שאין לה רישיון הספקה באזור שלה.

משה צור: גם במקומות שהתחרות חזקה מאוד והכול מפורק ומפורד אין דבר כזה, שבעל רישיון חלוקה באזור מסוים לא יוכל למכור חשמל לצרכנים באותו אזור.

משה צור: בעצם אומרים: קח את כביש 6, תמתח אותו עד לביתך, אבל את המדרכה לא תוכל לעבור.

30685: אני מבקשת לדייק, בלי להיכנס לפרטים.

30685: הבעיה הספציפית לא תתעורר אך ורק בחברת חשמל מזרח ירושלים.

30685: יש גופים נוספים שאנחנו מטפלים בהסדרת הרישוי שלהם, שהם מחלקים היסטוריים, וגם שם תעלה הבעיה.

30685: התיקון הזה עלה כרונולוגית בגלל בעיה ספציפית שצצה בחברת החשמל מזרח ירושלים, אבל הוא מיועד לתקן את הליקוי לא אך ורק ביחס אליה.

דוד טל: הייתי רוצה לשמוע את כולם ואולי תשיבי בהמשך לשאלות נוספות שיתעוררו.

דוד ביטון: מי הם המחלקים ההיסטוריים האחרים שהגברת התכוונה אליהם?

דוד טל: זאת שאלה אחת שהיא תשיב עליה אחר-כך.

יגאל בן אריה: אני סמנכ"ל שיווק וקשרי לקוחות בחברת החשמל.

יגאל בן אריה: אני בהחלט מקבל את ההצגה של יושב-ראש הרשות לחשמל מר אמנון שפירה.

יגאל בן אריה: בתיקון הקודם של החוק, תיקון מספר 5, נאמר שלא יינתן לאדם רישיון ליותר מפעולה אחת והגישה הזאת כמובן מוטעית.

יגאל בן אריה: אי אפשר להפריד בין החלוקה ובין ההספקה.

יגאל בן אריה: במובן הזה אני בהחלט מקבל את הטענה שלו.

יגאל בן אריה: זה גם טבעי, וכך מקובל בעולם, ולא ניתן לעשות את ההפרדה הזאת, שהיא הפרדה מלאכותית.

יגאל בן אריה: ככל שתיקון מספר 7 לחוק נוגע לחברת החשמל מזרח ירושלים, לחברת החשמל אין התנגדות, אבל אני סבור שאין צורך להרחיב את זה לתחומים נוספים, אלא מוטב שהתיקון היה ספציפי לגבי חברת החשמל מזרח ירושלים.

דוד טל: תודה.

דוד טל: יש למישהו עוד התייחסויות, השגות, הבהרות, שאלות?

דוד טל: נציגת משרד המשפטים, הכול בסדר?

עדנה הראל: כן.

30685: נאמר כאן שבתיקון מספר 5 לחוק נקבע כי לא יינתן רישיון אלא לפעילות אחת.

30685: גם הנוסח שכביכול ייכנס לתוקף ויוחל גם על חברות ממשלתיות לא מונע מגוף מסוים לעסוק בחלוקה ובהספקה, אלא התייחס לתאגוד נפרד, שאותה ישות תקים שני תאגידים, שכל אחד יעסוק כמו משק סגור באותו מקטע פעילות.

30685: קודם כול, צריך להציג את האיסור כפי שהוא באמת.

30685: זה לא אוסר על אדם לעסוק בשתי פעילויות, אבל התווספה מגבלה שיתחייב להקים שני תאגידים.

30685: אנחנו אומרים שעדיין לא בשלה העת.

30685: כאן אנחנו רוצים ליישר קו, שכאשר זה יחול על חברה ממשלתית זה יחול גם על חברה שאיננה ממשלתית.

30685: באשר לבקשה שזה יחול על חברת החשמל מזרח ירושלים בלבד, אנו סבורים שזה לא נכון.

30685: אנחנו לא מכינים תיקוני חוק לחברה מסוימת או לקליינט מסוים, וגם כאן זה לא המקרה.

30685: בנוסף לחברת החשמל מזרח ירושלים אנחנו מזהים מקרים נוספים שבהם זה יקרה.

30685: אני יכולה לציין מקרה ייחודי במינו שעומד כרגע על הפרק וגם אליו אנו מכוונים, של מועצות ברמת הגולן למשל שפעילות כבר עשרות שנים כמחלקות ומספקות חשמל בפועל מכוח תחיקה היסטורית מסוימת.

30685: כיום אנחנו במסלול, בעקבות עתירה לבג"ץ, של הסדרת פעילותן ונותנים להן רישיונות לפי חוק משק החשמל.

30685: גם עליהן זה יחול, גם הן מחלקות ומספקות חשמל.

30685: כפי שאמרתי, החוק צץ בשל בעיה נקודתית עם חברת החשמל מזרח ירושלים, זה הציף את הבעיה, אך לא רק בגלל זה.

דוד ביטון: אני מוועד עובדי חברת החשמל.

דוד ביטון: עו"ד אורית פרקש הכהן דיברה על חברות נוספות ברמת הגולן.

דוד ביטון: אני מבקש שתפרטי דוגמה אחת או שתיים, אם תוכלי.

דוד ביטון: את מתכוונת לקיבוצים?

30685: לא, לדרוזים במג'ד אל שמס ובמסעדה.

30685: הם עכשיו בתהליך.

30685: הם יצטרכו לעמוד כמובן בדרישות כדי לקבל את הרישיון ולהצטרף לזה.

שבתי אלבוחר: אני מהלשכה המשפטית במשרד התשתיות הלאומיות.

שבתי אלבוחר: אני יכול לענות על שאלות נוספות אם אדרש.

דוד טל: רק אם יש לך מה להוסיף.

דוד טל: אין טעם שנשוב ונחזור על הדברים שנאמרו.

שבתי אלבוחר: אין לי דבר להוסיף, אלא רק להדגיש את הנחיצות שבדבר הזה.

שבתי אלבוחר: הוא דבר חשוב מאוד.

שבתי אלבוחר: אנחנו לא רואים מקום שתהיה העדפה לחברות ממשלתיות אל מול חברות פרטיות בהקשר הזה, לכן לדעתנו חשוב לאשר את הצעת החוק.

דוד טל: תודה.

דוד טל: נעבור לקריאת הצעת החוק.

30685: הצעת חוק משק החשמל (תיקון מס' 7), התשס"ח-2008 סעיף 1 – תיקון סעיף 60 לחוק העיקרי "בחוק משק החשמל, התשנ"ו-1996, בסעיף 60, אחרי סעיף קטן (ד11) יבוא: "(ד12) על אף האמור בסעיף 4(ב1), ניתן לתת רישיון הספקה לחברה בעלת רישיון חלוקה לפי חוק זה שאינה חברה ממשלתית או חברת בת ממשלתית, עד יום ו' בטבת התשע"ב (1 בינואר 2012); השרים, בהתייעצות עם הרשות, רשאים לקבוע, בצו, כי ניתן לתת לחברה כאמור רישיון הספקה עד יום י"ט בטבת התשע"ג (1 בינואר 2013), ורשאים הם, בהתייעצות כאמור, אם נוכחו כי הדבר חיוני לקידום מטרות חוק זה, לדחות בצו את המועד האמור בתקופה שלא תעלה על שישה חודשים.

30685: " סעיף 2 – תחילה תחילתו של חוק זה ביום כ"ג בטבת התשס"ח (1 בינואר 2008).

30685: "

דוד טל: רטרואקטיבית?

דוד טל: בסדר.

דוד טל: יש הערות נוספות לנוסח ששמענו כרגע?

דוד טל: אין.

דוד טל: נעבור להצבעה.

דוד טל: אנחנו מאשרים את הצעת חוק משק החשמל (תיקון מס' 7), התשס"ח-2008 כלשונה פה אחד, על-פי הפה שלי, ומעבירים אותה לקריאה שנייה ושלישית למליאת הכנסת.

דוד טל: תודה רבה.

דוד טל: הישיבה נעולה.